Diari Oficial de la Generalitat Valenciana


Sumari del DOGV 4471, del 01-04-2003 (2003/3226)

Informació pública de les bases que regiran la convocatòria per a l'adaptació del règim jurídic del personal laboral fix de l'Ajuntament de Godella a la naturalesa dels llocs que ocupa.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   4471

Data del DOGV
:   01-04-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/3226


Data del document
:   07-03-2003

Organisme emissor
:   Ajuntament de Godella

Tipus de document
:   Convocatòria

Descriptors 

:   * Godella
    * funcionari
    * administració local
    * qualificació del personal
    * personal contractat
    * concurs administratiu

Informació pública de les bases que regiran la convocatòria per a l'adaptació del règim jurídic del personal laboral fix de l'Ajuntament de Godella a la naturalesa dels llocs que ocupa. [2003/Q3226]
  
Primera. Objecte i nombre de places
  
Estes bases tenen per objecte adaptar el règim jurídic de dues places d'arquitecte tècnic, personal laboral fix de l'Ajuntament de Godella, a la naturalesa funcionarial dels llocs de treball que ocupa, mitjançant els cursos i les proves selectives que s'hi regulen.
  
Este procediment tindrà lloc per una sola vegada i la participació en este tindrà caràcter voluntari. Aquelles persones que no hi prenguen part o no superen les proves selectives romandran com a personal a extingir en els seus respectius llocs de treball. Les persones que superen este procediment passaran a exercir el seu lloc d'arquitecte tècnic com a funcionaris de carrera pertanyents a l'escala d'administració especial, subescala tècnica, grup B de titulació.
  
Segona. Requisits dels aspirants
  
Per a ser admés al present procés selectiu per a accés a la funció pública local caldrà:
  
a) Tindre la condició de personal laboral fix de l'Ajuntament de Godella, trobar-se prestant servicis en este com a arquitecte tècnic i estar inclòs en el supòsit contemplat en l'article 1 de la Llei 1/1996, de 26 d'abril, de la Generalitat Valenciana, d'Adaptació del Règim Jurídic del Personal de la Generalitat Valenciana a la Naturalesa dels Llocs que Ocupa, consistent a haver superat en el seu dia les proves selectives previstes en el Decret 69/1986, de 2 de juny, del Govern Valencià, per a l'accés a la funció pública, amb les mateixes condicions i exigències dels qui les van realitzar amb posterioritat perquè este tipus de llocs de treball foren classificats com de naturalesa funcionarial.
  
b) Posseir la nacionalitat espanyola o d'alguns dels estats membres de la Unió Europea, en els termes de la Llei 17/1993, de 23 de desembre, sobre l'Accés a Determinats Sectors de la Funció Pública dels Nacionals dels Altres Estats Membres de la Unió Europea.
  
c) Estar en possessió del títol d'arquitecte tècnic, o equivalent, o en condicions d'obtindre'l en la data en què acabe el termini de presentació d'instàncies. En tot cas, l'equivalència haurà de ser aportada per l'aspirant mitjançant un certificat expedit a l'efecte per l'administració competent en cada cas.
  
d) Posseir la capacitat física i psíquica necessària per a l'acompliment de les funcions dels llocs de treball afectats.
  
e) No haver sigut separat mitjançant expedient disciplinari del servici de qualsevol de les administracions o institucions públiques, ni trobar-se inhabilitat per a l'exercici de funcions públiques.
  
f) Comprometre's en cas d'obtindre la plaça a jurar o prometre per la seua consciència i honor a complir fidelment les obligacions del càrrec amb lleialtat al rei, guardant i fent guardar la Constitució com a norma fonamental de l'estat (Reial Decret 707/1979, de 5 d'abril).
  
Tercera. Forma i termini de presentació d'instàncies
  
Les instàncies en què se sol·licita prendre part en la present convocatòria es dirigiran a l'alcalde president de l'Ajuntament de Godella, es presentaran al Registre General d'entrada, o en la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, i es podrà utilitzar la instància model que es facilitarà a l'Oficina de Registre de l'ajuntament, durant un termini de 20 dies hàbils, a partir del següent al de la publicació de l'extracte d'esta convocatòria en el Boletín Oficial del Estado.
  
Els drets d'examen esmentats només es tornaran als qui no siguen admesos al procediment selectiu per falta d'algun dels requisits exigits per a prendre-hi part.
  
Així mateix, hauran de fer declaració expressa que complixen els requisits exigits i la capacitat per a l'exercici del lloc de treball.
  
A la instància hauran d'acompanyar-se els documents acreditatius dels mèrits que s'al·leguen, compulsats degudament i que hagen de servir de base per a l'aplicació del barem de la fase de concurs.
  
Quarta. Admissió dels aspirants
  
Per a ser admés a les proves selectives n'hi haurà prou que els aspirants manifesten en les seues instàncies complir totes i cada una de les condicions exigides referides a la data d'expiració del termini de presentació d'instàncies i d'haver pagat els drets d'examen.
  
Expirat aquell, mitjançant una resolució de l'Alcaldia, es declararà aprovada la llista d'admesos i exclosos, la qual s'adoptarà en atenció a allò que s'ha declarat pels aspirants. Esta resolució, que es publicarà en el Butlletí Oficial de la Província de València, indicarà el termini de 10 dies perquè els aspirants exclosos puguen esmenar-ne els defectes. Així mateix, en el termini indicat, les persones interessades hi podran presentar qualsevol reclamació pertinent.
  
Les errades de fet podran esmenar-se en qualsevol moment d'ofici o a petició de la persona interessada.
  
Si no hi ha cap reclamació, suggeriment o petició d'esmena, la resolució provisional esdevindrà definitiva automàticament. En cas contrari, una vegada resoltes les reclamacions i esmenes, l'autoritat convocant elevarà a definitives les llistes d'admesos i exclosos mitjançant una resolució que es publicarà igualment en el Butlletí Oficial de la Província de València.
  
La publicació d'esta resolució serà determinant dels terminis a efectes de possibles impugnacions o recursos.
  
Cinquena. Tribunal
  
1. En la mateixa resolució en què s'aprove la llista d'aspirants admesos i exclosos es determinarà la composició del tribunal, que estarà constituït de la següent forma, i tots els seus membres actuaran amb veu i vot:
  
a) President: el de la corporació, o regidor en qui delegue.
  
b) Secretari: el de la corporació, o funcionari en qui delegue.
  
c) Vocals:
  
- Un representant de l'administració del Govern Valencià designat per la Direcció General d'Administració Territorial de la Conselleria de Justícia i Administració Territorial de la Generalitat Valenciana.
  
- Un funcionari de la mateixa escala i d'un grup igual o superior al del lloc convocat designat pel president de la corporació.
  
- Un funcionari de carrera designat pels delegats de Personal en representació del personal.
  
La designació dels membres del tribunal inclourà la dels seus respectius suplents i es farà pública mitjançant un anunci en el Butlletí Oficial de la Província de València, i al tauler d'edictes a efectes de poder promoure's la recusació establida en l'article 29 de la Llei de Règim Jurídic de les Administracions Públiques i del Procediment Administratiu Comú, en relació amb els supòsits que contempla l'article 28 del mateix text legal. Igualment, els qui incórreguen en causa d'abstenció hauran de comunicar-ho a l'autoritat que els haja designat.
  
2. El tribunal no podrà constituir-se sense l'assistència, com a mínim, de la meitat dels seus membres, titulars o suplents indistintament.
  
3. Als efectes del que disposa l'article 30.1 del Reial Decret 462/2002, 24 de maig, el tribunal que actua en esta prova selectiva pertanyerà a la categoria segona de les recollides en aquell, tant pel que fa a les assistències dels membres del tribunal com dels seus assessors i col·laboradors.
  
Sisena. Desenvolupament de les proves selectives
  
1. En atenció als requisits exigits als aspirants en la base 2.a, i de conformitat amb el que establix l'article 6 en relació amb l'article 1 de la Llei 1/1996, de 26 d'abril, de la Generalitat Valenciana, d'Adaptació del Règim Jurídic del Personal de la Generalitat Valenciana a la Naturalesa dels Llocs que Ocupa, les proves que caldrà superar pels aspirants consistiran en la realització d'un curs selectiu de 30 hores de durada (60% de les 50 hores previstes per al grup A) i tractarà sobre matèries relacionades amb el funcionament i l'organització de l'administració.
  
Estos cursos estaran impartits per professorat amb la suficient qualificació tècnica per a impartir el temari contingut a l'annex.
  
2. Assistència als cursos. Per a aconseguir l'adaptació a la condició de funcionari de carrera de l'Ajuntament de Godella a través del procediment establit en la present convocatòria, a més de superar les proves avaluadores, serà requisit indispensable justificar l'assistència a un 85% com a mínim de la durada total del curs selectiu a què s'estiga adscrit, sense perjuí del que establix la disposició addicional primera de la Llei 1/1996, de 26 d'abril, per al supòsit de malaltia acreditada degudament.
  
3. Avaluació continuada. De conformitat amb el que establix l'article 7 de la Llei 1/1996, de 26 d'abril, el tribunal qualificador de la convocatòria realitzarà una avaluació continuada del personal adscrit als cursos selectius. Igualment, esta avaluació continuada es realitzarà al llarg del curs pel professorat, de manera que, una vegada finalitzats, elevarà al tribunal l'oportuna proposta amb les qualificacions obtingudes.
  
4.Qualificació de les proves:
  
a) A l'avaluació continuada se li imputarà el cent per cent del total de les proves.
  
b) Per a la superació final del procés selectiu, i, per tant, per a adquirir la condició de funcionari de carrera, una vegada atorgat el preceptiu nomenament, serà necessari haver obtingut la qualificació d'apte.
  
5. A causa de la desproporció de mitjans que caldrà emprar en l'organització del curs previst en estes bases, l'Ajuntament de Godella ha sol·licitat la col·laboració de l'Ajuntament de L'Eliana perquè les dues persones que com a màxim poden estar afectades per este procés de funcionarització puguen incorporar-se al curs que es farà pròximament en aquella corporació.
  
Per això, el desenvolupament del curs esmentat es realitzarà en tots els seus extrems en els termes que fixe l'Ajuntament de L'Eliana.
  
Setena. Relació d'aprovats
  
Finalitzades les proves selectives, el tribunal farà pública la relació d'aspirants aprovats per orde de puntuació aconseguida i elevarà esta relació a l'òrgan competent, i remetrà així mateix l'acta de l'última sessió, sense que puguen declarar que ha superat el present procediment selectiu un nombre d'aspirants superior al de places convocades.
  
Huitena. Presentació de documents
  
Els aspirants proposats pel tribunal hauran d'aportar davant de la corporació, en el termini de 20 dies hàbils des que es faça pública la relació d'aspirants aprovats, els documents acreditatius de les condicions de capacitat i requisits exigits en la base segona, únicament en aquells casos que es pogueren suscitar dubtes relatius a la documentació que consta en poder de la corporació.
  
Els qui, dins del termini indicat i excepte cas de força major, no presenten la documentació, o d'esta es deduïra que manquen d'algun dels requisits exigits, no podran ser nomenats funcionaris, cosa que donarà lloc a la invalidesa de l'actuació de l'interessat i la nul·litat subsegüent dels actes del tribunal respecte a este, sense perjuí de la responsabilitat en què pogueren haver incorregut per falsedat en la seua instància.
  
Novena. Nomenament
  
Complits els requisits precedents, s'efectuarà el nomenament dels aspirants proposats, els quals hauran de prendre possessió del càrrec en el termini de 30 dies, a comptar des del sendemà a aquell en què se'ls notifique el nomenament. El personal laboral que supere les proves selectives d'accés quedarà destinat en el lloc de treball adscrit a funcionari en què el seu lloc s'haja reconvertit. Se li garantiran la mateixa antiguitat i triennis que quan tenien la condició de laborals fixos.
  
El personal laboral que voluntàriament no accedisca o no supere les proves selectives d'accés haurà de romandre en els llocs que ocupa que es declararan a extingir.
  
Deu. Incidències
  
El tribunal queda autoritzat per a resoldre els dubtes que es presenten i prendre els acords necessaris per al bon orde del procés selectiu en tot allò no previst en les presents bases.
  
Onze. Normativa
  
El procés de funcionarització es realitzarà de conformitat amb el que establix la Llei 1/1996, de 26 d'abril, de la Generalitat Valenciana, d'Adaptació del Règim Jurídic del Personal de la Generalitat Valenciana a la Naturalesa dels Llocs que Ocupa.
  
Article 15 i la disposició transitòria quinzena de la Llei 30/1984, de 2 d'agost, de Mesures per a la Reforma de la Funció Pública.
  
Disposició transitòria primera del Text Refós de la Llei de la Funció Pública Valenciana, aprovada per Decret Legislatiu de 24 d'octubre de 1995, del Govern Valencià.
  
També seran d'aplicació les distintes normes de general aplicació que concreten o desenvolupen les anteriorment citades.
  
Dotze. Publicació
  
Les presents bases es publicaran en el Butlletí Oficial de la Província de València, un extracte en el Diari Oficial de la Generalitat Valenciana i l'anunci de la convocatòria, en extracte, en el Boletín Oficial del Estado.
  
ANNEX
  
Programa
  
Tema 1. Concepte d'organització administrativa.
  
Tema 2. Pressuposts constitucionals de l'organització administrativa.
  
Tema 3. Principis de l'organització administrativa.
  
Tema 4. Relació entre ens administratius.
  
Tema 5. L'organització administrativa de l'estat.
  
Tema 6. L'organització administrativa de les comunitats autònomes.
  
Tema 7. L'administració local.
  
Tema 8. Les comunitats europees: organització de la Unió Europea.
  
Tema 9. Institucions públiques de la Comunitat Valenciana.
  
Tema 10. Informàtica pràctica.
  
Diligència per a fer constar que les presents bases han sigut aprovades per la Comissió de Govern de l'Ajuntament de Godella en la sessió feta el 6 de març del 2003.